I et narreærinde sender man en person af sted for at hente et redskab eller lignende, der ikke findes. Det bruges især over for børn og unge, uerfarne personer, for eksempel lærlinge og blandt spejdere. På Institut for Jysk Sprog- og Kulturforskning fik man i 1959 oplyst mere end 90 forskellige ord for den slags ikke-eksisterende ting. Eksempler på narreærinder er: et amerikansk øjemål, en spand kørnerprikker, en forlængerhøvl, kejsersnitter, pløkfedt, en rafteforlænger, skotskternet sytråd, et svensk øjemål, en træstrækker, at vande kompasrosen.